A Bizottság 2001/3/EK irányelve
(2001. január 8.)
a kerekes mezőgazdasági vagy erdészeti traktorok típusjóváhagyásáról szóló 74/150/EGK tanácsi irányelvnek, valamint a kerekes mezőgazdasági vagy erdészeti traktorokba szerelt külső gyújású motorok által előidézett rádiózavarok szűréséről szóló 75/322/EGK tanácsi irányelvnek a műszaki fejlődéshez történő hozzáigazításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2000/25/EK európai parlamenti és tanácsi irányelvvel [1] módosított, a kerekes mezőgazdasági és erdészeti traktorok típusjóváhagyására vonatkozó tagállami jogszabályok közelítéséről szóló, 1974. március 4-i 74/150/EGK tanácsi irányelvre [2] és különösen annak 11. cikkére,
mivel:
(1) Szükséges a 74/150/EGK irányelv bizonyos cikkeinek pontosítása, és az irányelv mellékleteinek összhangba hozása a legutóbb a 2000/40/EK európai parlamenti és tanácsi irányelvvel [3] módosított, a gépjárművek és pótkocsijaik típusjóváhagyására vonatkozó tagállami jogszabályok közelítéséről szóló, 1970. február 6-i 70/156/EGK tanácsi irányelv [4] mellékleteivel, valamint a legutóbb a 2000/7/EK európai parlamenti és tanácsi irányelvvel [5] módosított, a motorkerékpárok és segédmotoros kerékpárok típusjóváhagyásáról szóló, 1992. június 30-i 92/61/EGK tanácsi irányelv [6] mellékleteivel.
(2) A legutóbb a 2000/2/EK bizottsági irányelvvel [7] módosított 75/322/EGK tanácsi irányelv [8] tartalmaz egy adatközlő lapot, amelyet újra kell számozni az ezen irányelvben bevezetett számozási rendszernek megfelelően.
(3) A 74/150/EGK és a 75/322/EGK irányelvet ennek megfelelően kell módosítani.
(4) Ennek az irányelvnek a rendelkezései összhangban vannak a 74/150/EGK irányelv 12. cikke által létrehozott, az irányelveknek a műszaki fejlődéshez való hozzáigazításával foglalkozó bizottság véleményével,
ELFOGADTA EZT AZ IRÁNYELVET:
1. cikk
A 74/150/EGK irányelv a következőképpen módosul:
1. A (2) cikk b) pontjában a "külön irányelvek" szavak helyébe a "a II. mellékletben felsorolt külön irányelvek" szavak lépnek.
2. A 3. cikk második mondata helyébe a következő szöveg lép:
"A kérelemhez csatolni kell egy teljes körű információs listát, vagy egy adatközlő lapot - amelynek mintáit az I. melléklet tartalmazza -, továbbá az ott említett dokumentumokat."
3. A 4. cikk (1) bekezdésében a bevezető szöveg helyébe a következő szöveg lép:
"A tagállam jóváhagy minden olyan traktortípust (meghatározás a vonatkozó kategóriával együtt a II. mellékletben található), amely megfelel az alábbi feltételeknek:"
4. A mellékletek helyébe ezen irányelv I. mellékletében szereplő szöveg lép.
2. cikk
A 75/322/EGK irányelv IIA. mellékletének helyébe (a függelékek kivételével) az ezen irányelv II. mellékletében feltüntetett szöveg lép.
3. cikk
A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2002. június 30-ig megfeleljenek. Erről haladéktalanul tájékoztatják a Bizottságot.
Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
4. cikk
Ez az irányelv az Európai Közösségek Hivatalos Lapjában való kihirdetését követő 20. napon lép hatályba.
5. cikk
Ennek az irányelvnek a tagállamok a címzettjei.
Kelt Brüsszelben, 2001. január 8-án.